Albert Cassola

Albert M. Cassola (twieled it-2 ta' Mejju 1915 – miet fit-23 ta' Ġunju 1974) kien awtur u drammaturgu ewlieni Malti. Huwa kien miżżewweġ lil Ethel Marks u binhom hu Arnold Cassola.

Imwieled il-Belt Valletta, Cassola beda jikteb id-drammi ta' erbatax-il sena u sal-1956 kien diġà kiteb numru ta' drammi bil-Malti, bit-Taljan u bl-Ingliż. Cassola attenda l-Iskola Sekondarja ta' San Ġużepp (bl-Ingliż: St. Joseph High School) fil-Belt Valletta, il-Liċeo kif ukoll għadd ta' universitajiet barranin.

Fl-1953 huwa ġie elett bħala sieħeb fl-Istitut tal-Lingwistika ta' Londra. Huwa rebaħ diversi premjijiet letterarji, fosthom il-Premio Colosseo fl-1966 u il-Premio degli Immortali d'Italia fl-1969 għall-proża Taljana. Fl-1951 ġie mogħti il-Premju Inez Soler għall-aħjar dramm oriġinali bil-Malti mill-Malta Drama League. Fl-1977 huwa ġie mogħti il-Premju Letterarju Malti, wara mewtu, għall-ktieb It-Tfajla bil-Fjur fuq Sidirha.

Huwa miet fit-23 ta' Ġunju 1974.

Fl-2014, fl-okkażjoni tal-erbgħin anniversarju minn mewtu, ibnu Arnold Cassola għamel donazzjonijiet tal-kitbiet ta' missieru lil-Librerija tal-Università ta' Malta. Din l-għotja kienet tikkonsisti f'kitbiet mill-pinna tiegħu ppubblikati f'diversi rivisti fl-Ewropa, kif ukoll gazzetti mill-1929 'il quddiem. Inkluż ma' din id-donazzjoni kien hemm ukoll bust ta' Albert M. Cassola, xogħol il-Kavallier Emmanuel Borg Gauci.

 Referenzi 

Kategorija:Kittieba Maltin
Kategorija:Twieldu fl-1915
Kategorija:Mietu fl-1974